བོད་པ་རང་ངོས་ནས་རྩ་དོན་འཐབ་རྩོད་ཀྱི་ཐོག་ལ་ཤུགས་རྐྱེན་དང་ནུས་པ་མེད་ན།རྒྱ་གཞུང་གིས་གུ་ཡངས་གཏོང་དགོས་དོན་གང་ཡང་མེད་ལ།མ་འོངས་པར་མུ་མཐུད་འཚེ་མེད་ཞི་བའི་ཁ་གཡང་དང་དྲིལ་བསྒྲགས་ཀྱི་བསིལ་གྲིབ་འོག་སྐྱིད་ཉལ་རྒྱག་པའི་བཙན་བྱོལ་བོད་མི་རྣམས་ཀྱང་མི་རིགས་གཞན་གྱི་ངོ་བོར་རང་བཞིན་གྱིས་ཐིམ་འགྲོ་ངེས་རེད།ངོ་ཚ་ཁྲེལ་གཞུང་དང་ཡ་རབས་བཟང་སྤྱོད་ཀྱི་དྲི་ཙམ་ཡང་མེད་པའི་རྒྱ་གཞུང་ལ་རེ་སྒུག་དང་ཡིད་ཆེས་ལ་བརྟེན་ནས་འཐོབ་བྱ་གང་ཡང་མེད་ལ།མ་འོངས་པར་བོད་གསར་པའི་རེ་བ་དང་བྱ་གཞག་ལ་ཡང་ཕན་ལས་གནོད་དུ་འགྱུར་ངེས་རེད།དེར་བརྟེན་ཕྱོགས་མང་པོ་ནས་བསམ་བློ་གཏོང་དགོས་པ་དང།ལྷག་པར་དུ་མི་མང་བསམ་བློ་དང་ལངས་ཕྱོགས་མི་འདྲ་བ་ག་འདྲ་ཞིག་ཡོད་ཀྱང།དེ་ལ་ཚད་བཀག་བྱེད་བྱེད་མི་རུང་བར་ནར་སོན་དུ་འཇུག་དགོས།དེ་ལྟར་མ་བྱས་པར་བསམ་ཚུལ་གང་ཡོད་ཁ་ནས་བཤད་རྒྱུ་ལ་ཞེད་སྣང་སྐྱེས་ཤིང།ཁ་ཁོག་མི་མཚུངས་པའི་མི་རབས་ཤིག་འཚར་ལོང་བྱུང་ན་གོང་དུ་བརྗོད་པ་བཞིན་རིམ་པས་བོད་པའི་སྤྱི་ཚོགས་ཀྱི་བསམ་བློ་ཁ་འཐོར་དུ་འགྱུར་ངེས་རེད།།